PRIVĀTĀ VIDUSSKOLA PATNIS

"patnis.edu", SIA

Gregora iela 13a, Rīga, LV-1046

Reģ.nr. 40103194560

e-pasts: patnis@patnis.lv

# IEKŠĒJIE NOTEIKUMI

Rīgā

# IZGLĪTOJAMO MĀCĪBU SASNIEGUMU VĒRTĒŠANAS KĀRTĪBA

*Izdota saskaņā ar Vispārējās izglītības likuma 10.panta trešās daļas 2.p., Ministru kabineta 27.11.2018. noteikumiem Nr.747 „Noteikumi par valsts pamatizglītības standartu un pamatizglītības programmu paraugiem”, Ministru kabineta 03.09.2019. noteikumiem Nr.416 „Noteikumi par valsts vispārējās vidējās izglītības standartu un vispārējās vidējās izglītības programmu paraugiem”, Ministru kabineta 11.01.2022. noteikumiem Nr.11 „Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, Ministru kabineta 22.08.2023. grozījumiem Nr. 476 “Grozījumi Ministru kabineta 2018. gada 27. novembra noteikumos Nr. 747 "Noteikumi par valsts pamatizglītības standartu un pamatizglītības programmu paraugiem"”,Ministru kabineta 22.08.2023. grozījumiem Nr.477 “Grozījumi Ministru kabineta 2019. gada 3. septembra noteikumos Nr. 416 "Noteikumi par valsts vispārējās vidējās izglītības standartu un vispārējās vidējās izglītības programmu paraugiem"”*

# I VISPĀRĪGIE NOTEIKUMI

1. Izglītojamo mācību sasniegumu vērtēšanas kārtība (turpmāk – Vērtēšanas kārtība) nosaka izglītojamo mācību sasniegumu vērtēšanas sistēmas realizāciju Privātajā vidusskolā „Patnis” (turpmāk – Skola).
2. Vērtēšanas kārtība izstrādāta, lai nodrošinātu vienotu pieeju vērtēšanai Skolā.
3. Mācību sasniegumu vērtēšana ir mācību procesa sastāvdaļa izglītojamā zināšanu, prasmju, attieksmju, kā arī mācību sasniegumu attīstības dinamikas noteikšanai un izglītības procesa pilnveidošanai.
4. Visiem darbiem (mutiskajiem, rakstiskajiem, praktiskajiem, kombinētajiem), kas tiek vērtēti ballēs, tiek izstrādāti vērtēšanas kritēriji.
5. Ar vērtēšanas kārtību tiek iepazīstināti visi Skolas pedagogi, izglītojamie un vecāki/aizbildņi.
6. Vērtēšanas kārtība tiek publicēta Skolas mājas lapā un pieejama skolvadības sistēmā E-klase (turpmāk – E-klase) elektroniskajā žurnālā.
7. Izglītojamo mācību sasniegumu vērtēšanas mērķis, uzdevumi un pamatprincipi ir noteikti Ministru kabineta noteikumos par pamatizglītības standartu un pamatizglītības programmu paraugiem un vispārējās vidējās izglītības standartu un vispārējās vidējās izglītības programmu paraugiem.
8. Vērtēšanas kārtība izstrādāta saskaņā ar LR likumiem un normatīvajiem dokumentiem. Ja LR likumos vai normatīvajos dokumentos tiek izdarītas izmaiņas, šīs izmaiņas tiek izdarītas Skolas Vērtēšanas kārtībā.

# II IZGLĪTOJAMO MĀCĪBU SASNIEGUMU VĒRTĒŠANAS PLĀNOŠANA UN ĪSTENOŠANA

1. Skolas vadība:
   1. katra semestra sākumā, pamatojoties uz IZM noteikto pārbaudes darbu laiku un skolotāju tematiskajiem plāniem, izveido valsts pārbaudes darbu grafiku, saskaņo to ar pedagogiem;
   2. ne retāk kā divas reizes semestrī pārbauda, vai klašu žurnālos atspoguļoti izglītojamo mācību darba vērtējumi un vai to skaits ir atbilstošs Skolā pieņemtajai vērtēšanas kārtībai;
   3. katra semestra sākumā atbilstoši mācību priekšmetu tēmām vai to loģiskām daļām tiek apstiprināts izglītojamo summatīvās vērtēšanas pārbaudes darbu grafiks konkrētajam semestrim.
2. Pedagogi:
   1. katra semestra sākumā pedagogi iesniedz 10 ballu vērtējumam plānoto noslēguma pārbaudes darbu grafiku direktora vietniekam izglītības jomā;
   2. veic analīzi un metodiskajās komandās apspriež diagnosticējošo darbu, valsts pārbaudes darbu, mācību gada rezultātus;
   3. ievēro vienotu pieeju kārtējo pārbaudes darbu, diagnosticējošo darbu un valsts pārbaudes darbu rezultātu apstrādē un analīzē;
   4. līdz katra mēneša 26. datumam aizpilda skolas pārbaudes darbu tabulu E-klases elektroniskajā žurnāla sadaļā *Pārbaudes darbu plānotājs* nākamajam mēnesim; pēc nepieciešamības laicīgi (ne vēlāk kā pirms 5 dienām) ieraksta tajā korekcijas, informējot par to izglītojamos un saskaņojot izmaiņas ar direktora vietnieku izglītības jomā;
   5. nodrošina vērtēšanas objektivitāti, piemērojot:
      1. uzdevumu dažādību, diferencētību ar mērķi, radot iespējas katram skolēnam apliecināt savu kompetenci;
      2. kritēriju izstrādi un to konsekventu ievērošanu;
   6. pirms pārbaudes darba iepazīstina izglītojamos ar vērtēšanas kritērijiem, ar novērtētajiem pārbaudes darbiem un to rezultātiem izglītojamie tiek iepazīstināti un rezultāti analizēti. Nepieciešamības gadījumā vai pēc skolēna lūguma skolotājs pamato vērtējumus.
3. Vecāki ar darba vērtējumu var iepazīties individuāli un saņemt vērtējuma skaidrojumu pie mācību priekšmeta skolotāja un/vai ar E-klases starpniecību.
4. Pedagogu izsniegtie pārbaudes darbi izglītojamiem tiek izdalīti kļūdu analīzei un pēc tam līdz mācību gada beigām:
   1. 4.-12. klases izglītojamo pārbaudes darbu paraugi tiek uzglabāti katra skolotāja portfolio jeb metodisko materiālu mapē un saglabāti visu mācību gadu, vajadzības gadījumā uzrādot Skolas direktorei vai direktores vietniekiem izglītības jomā. Skolēnu darbi tiek uzglabāti atsevišķi tam paredzētā, skolotāja izvēlētā mapē;
   2. 1.- 3.kl izglītojamo pārbaudes darbi tiek uzglabāti skolēnu portfolio.
5. Izglītojamā pienākums ir ar pārbaudes darba prasībām un rezultātiem iepazīstināt vecākus.
6. Summatīvo vērtējumu ballēs īsteno vismaz 2 reizes semestrī.
7. 1. - 3. klasē vērtē aprakstoši visos mācību priekšmetos, atbilstīgi STAP.
8. Mācību sasniegumus 4. - 12. klasē vērtē 10 ballu skalā visos vispārējās pamatizglītības un vidējās izglītības programmās noteiktajos obligātajos mācību priekšmetos.
9. Izglītojamā mācību sasniegumos, atspoguļojot summatīvajos vērtējumos (10 ballu skalā) visos mācību priekšmetos, ievēro šādus kritērijus:
   1. iegūto zināšanu apjoms un kvalitāte,
   2. iegūtās prasmes un iemaņas.
10. Pārbaudes darbu plānojumā (grafikā) tiek iekļauti 10 ballu vērtējumam atbilstošie pārbaudes darbi, tai skaitā ilgstošākā laika posmā veikto uzdevumu, projektu, radošo, praktisko darbu, pētījumu u.c. izpildes noslēguma darbi.
11. Vienā dienā katrai klasei nedrīkst būt vairāk par 2 (diviem) summatīvajiem vērtējumiem. Par pārbaudes darbu plānu un izmaiņām pārbaudes darbu grafikā izglītojamie tiek informēti (ieraksti E-klasē).

# III MĀCĪBU SASNIEGUMU VĒRTĒŠANAS FORMAS UN METODISKIE PAŅĒMIENI

1. Mācību sasniegumu vērtēšanas formas, metodiskos paņēmienus, pārbaudījumu apjomu, skaitu, izpildes laiku un vērtēšanas kritērijus nosaka mācību sasniegumu vērtētājs, ievērojot attiecīgā mācību priekšmeta saturu un īstenoto izglītības programmu.
2. Izglītojamā zināšanu, prasmju, attieksmju, kā arī mācību sasniegumu attīstības dinamikas noteikšanai izmanto dažādas vērtēšanas formas:
   1. mutisko,
   2. rakstisko,
   3. praktisko,
   4. kombinēto.
3. Mācību sasniegumu vērtēšana ir integrēta mācību procesa sastāvdaļa, ko nosaka Ministra kabineta noteikumi par izglītojamo vērtēšanu. Vērtēšana tiek lietota dažādiem pārbaudes mērķiem, un tiek izmantoti daudzveidīgi metodiskie paņēmieni:
   1. formatīvā vērtēšana, tajā skaitā mājas darbu – vērtējums procentos (%) un STAP (sākumskolā 1.-3.kl. posmā) ar mērķi uzlabot mācību procesu, lai sekmētu izglītojamā motivāciju mācīties, rosinātu izglītojamā interesi, kā arī veicinātu atbildību par mācību darbu un pašvērtēšanas prasmes,
   2. summatīvā vērtēšana – 1-10 balles ar mērķi konstatēt, kā izglītojamais apguvis konkrētās tēmas, mācību kursa satura, mācību priekšmeta programmas standarta prasības.
4. Formatīvās vērtēšanas darbu veido tā, lai tas dotu ātru, efektīvu atgriezenisko saiti un lai noskaidrotu:
   1. ko izglītojamais konkrētajā brīdī zina un prot,
   2. kas un cik daudz vēl apgūstams,
   3. cik efektīva ir izraudzītā mācību metode,
   4. kāda palīdzība izglītojamam vajadzīga,
   5. kā veicināt izglītojamā pašvērtēšanas prasmes un atbildību par savām mācībām.
   6. Starp summatīvajiem mācību sasniegumu vērtējumiem jābūt:
      1. 1. – 6. klasē starp summatīvajiem vērtējumiem jābūt vismaz 1 (vienam) formatīvajam vērtējumam.
      2. 7. – 12. klasē vismaz 2 (diviem) formatīvajiem vērtējumiem starp summatīvajiem vērtējumiem.
5. Formatīvās vērtēšanas darbi un mājas darbi ir paredzēti skolēna dinamikas un sagatavotības pētīšanai un diagnosticēšanai - skolēniem netiek piedāvāts šos vērtējumus labot (ja vien to pretēji nenosaka pedagogs). Par neiesniegtu mājas darbu, kam ir formatīvs vērtējums, skolēnam E-klasē tiek izlikts „nv”. Ja mājas darbs netiek vērtēts formatīvi un netiek paveikts, pedagogs uzvedības žurnālā ievada piezīmi.
6. Mācību sasniegumi noslēguma pārbaudes darbos tiek vērtēti:
   1. ar STAP 1. – 3. klasē:

|  |  |  |  |
| --- | --- | --- | --- |
| S | T | A | P |
| 0% | 41% | 67% | 87% |

* 1. 4.- 12. klasē 10 ballu skalā saskaņā ar Valsts izglītības standartos noteiktajiem kritērijiem: 10- "izcili", 9 - "teicami", 8 - "ļoti labi", 7 - "labi", 6 - "gandrīz labi", 5 - "viduvēji", 4 - "gandrīz viduvēji", 3 - "vāji", 2 - "ļoti vāji", 1 - "ļoti, ļoti vāji". Vērtējums 10 ballu skalā ir izmantojams, ja izglītojamam ir iespējams demonstrēt zināšanas, prasmes un attieksmes šādos izziņas līmeņos (tajā skaitā tiešsaistes platformās, piemēram, uzdevumi.lv, veidotajos pārbaudes darbos):
  2. iegaumēšanas un izpratnes līmenī,
  3. zināšanu lietošanas līmenī,
  4. produktīvās (radošās) darbības līmenī.

1. Skolā tiek izmantota vienota vērtējumu skala noslēguma pārbaudes darbu vērtēšanai:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 |
| 0% -10 | 11%-20% | 21%-30% | 31-40% | 41-56% | 57-66% | 67-76% | 77-86% | 87-94% | 95-100% |

1. Ministru kabineta grozījumos noteiktā skala:

|  |  |  |  |  |
| --- | --- | --- | --- | --- |
| 1-2 | 3-4 | 5-6 | 7-8 | 9-10 |
| 0 – 20% | 21-40% | 41-66 % | 67-86 % | 87-100 % |

1. (Dzēsts ar 29.08.2024. rīkojumu Nr. 2- 29/08/2024)
2. (Dzēsts ar 29.08.2024. rīkojumu Nr. 2- 29/08/2024)
3. Diagnosticējošos darbus pedagogs piedāvā tematu apguves sākumā un tiek vērtēti procentos. Iegūtais vērtējums procentos neietekmē temata vērtējuma darbu ballēs (summatīvo vērtējumu), kā arī izglītojamam netiek piedāvāts diagnosticējošajā darbā iegūto vērtējumu labot.

# IV MĀCĪBU SASNIEGUMU VĒRTĒŠANAS KĀRTĪBA

1. Mācību sasniegumus vērtē:
   1. pedagogs,
   2. izglītojamais, patstāvīgi novērtējot savus sasniegumus,
   3. izglītojamie, savstarpēji novērtējot sasniegumus,
   4. Valsts izglītības satura centrs,
   5. citas kompetentas institūcijas.

30.1.1. Vērtējumi var būt gan vienāda svara, gan dažāda svara - par to katra priekšmeta pedagogs informē skolēnus gada sākumā.

1. Iepriekš plānotie (10 ballēm atbilstošie pārbaudes darbi) ir jāveic visiem izglītojamiem, jo tie ietilpst summatīvajā vērtēšanā, kas apstiprina noteikta prasību līmeņa sasniegšanu, norādot skolotājam un izglītojamam, kā apgūts konkrētas tēmas vai mācību kursa saturs.
2. Ja izglītojamais nav piedalījies pārbaudījuma norisē vai nav saņēmis vērtējumu, tad 10 darba dienu laikā pēc ierašanās skolā vai 10 darba dienu laikā pēc konkrētā pārbaudījuma (individuāli vienojoties ar skolotāju, termiņš var tikt pagarināts), izglītojamam jāveic konkrētais vai līdzvērtīgs darbs, līdz tam izpildot skolotāja izvirzītos noteikumus (kļūdu labojums, noteikts konsultāciju apmeklējums, kur skaitu nosaka pedagogs).
3. Iesniedzot ieskaites darbu, radošo darbu pēc noteiktā termiņa, var tikt samazināts vērtējums kritērijā „darbs iesniegts laikā” (ja šis kritērijs ir viena no caurviju prasmēm attiecīgajā mācību priekšmeta programmā), ja tāds pārbaudes darbā iekļauts.
4. Ja izglītojamais nav nokārtojis nepieciešamos pārbaudes darbus, tad pamatizglītības posmā pedagoģiskā padome Ministru kabineta noteiktajā kārtībā tiek noteikts pagarinātais mācību gads un pedagogs nosaka izglītojamam noslēguma pārbaudes darbu.
5. Ja izglītojamais nepiekrīt pedagoga izliktajam vērtējumam, viņam, vecākiem vai aizbildņiem ir tiesības trīs darba dienu laikā skolas direktorei iesniegt rakstiski motivētu iesniegumu. Skolas direktore veido ekspertu komisiju un piecu darba dienu laikā paziņo izglītojamam ekspertu komisijas lēmumu. Ekspertu komisijas pieņemtais lēmums ir galīgs.
6. Nobeiguma pārbaudes darbā vērtējumi ballēs tiek izlikti atbilstoši darba izpildes apjomam pēc skolas vienotas ballu skalas, kas atspoguļota E-klasē.
7. Nobeiguma pārbaudes darbā iekļaujami tikai tādi uzdevumi, kas atbilst 25.3., 25.4., 25.5. punktā nosauktajiem izziņas līmeņiem, katrā izziņas līmenī ievērojot iegūstamo punktu skaitu īpatsvaru attiecībā pret kopējo punktu skaitu visā pārbaudes darbā.
8. Skolotāja paša veidotā tēmas nobeiguma pārbaudes darbā tiek ievērots vienots noformējums:
   1. norādīts skolas logo;
   2. paredzēta vieta skolēna vārdam, uzvārdam, datumam un klasei;
   3. nosaukts pārbaudes darba temats;
   4. pārbaudes darba noslēgumā norādīta mācību sasniegumu vērtēšanas tabula: punktu pāreja uz vērtējumu;
   5. skaidriem kritērijiem: par katru uzdevumu maksimāli iegūstamo punktu skaits, par katru atbildi piešķiramo punktu skaits, kopējais punktu skaits atbilstošajam vērtējumam;
   6. paredzēta vieta skolēna pašvērtējumam;
   7. paredzēta vieta skolotāja vērtējumam.
9. Rakstisko pārbaudes darbu izglītojamais izpilda ar zilas vai melnas tintes pildspalvu, kas nav dzēšama, zīmuli var lietot tikai zīmējumos, kā arī 1.klasē rokraksta veidošanās periodā.
10. Pārbaudes darbā nedrīkst izmantot korektoru. Ja izglītojamais izmanto neatļautus palīglīdzekļus, tad skolotājs piedāvā izglītojamajam atsākt veikt pārbaudes darbu no sākuma bez palīglīdzekļu izmantošanas. Izņēmums ir izglītojamie, kuriem ir noteikta atbalsta pasākumu izmantošanas kārtība gan ikdienas darbā, gan pārbaudes darbos.
11. Pārbaudes darbā var būt iekļauts uzdevums, kura punkti iegūti no formatīvajiem vērtējumiem, veidojot līdz 10% no kopējā pārbaudes darba apjoma.
12. Ja tēmas noslēguma pārbaudes darbā lielākajai daļai skolēnu (vairāk par 50%) ir nepietiekams vērtējums, tad rezultāti e-klases žurnālā netiek izlikti. Darbs tiek rakstīts atkārtoti.
13. Mācību snieguma vērtējuma pārskatīšanas kārtība:
    1. ja mācību gada noslēgumā vērtējums mācību priekšmetā (kursā) izšķiras vienas balles robežās, pedagogs piedāvā skolēnam iespēju demonstrēt sniegumu, veicot kombinētu pārbaudes darbu. Par pārbaudes darba laiku informē skolēnu ne vēlāk kā 5 (piecas) dienas pirms darba norises.
    2. ja mācību gada noslēgumā, skolēns izsaka vēlēšanos uzlabot vērtējumu, pedagogs piedāvā kombinētu pārbaudes darbu, kas ietver būtiskāko mācību gada sasniedzamo rezultātu pārbaudi mācību priekšmetā (kursā). Šajā darbā iegūtā vērtējuma svars ir 70 % pret iepriekš iegūto vērtējumu gadā.
    3. ja mācību gada noslēgumā skolēns vērtējumu vēlas uzlabot vispārējās vidējās izglītības kursā, kurš turpinās arī nākamajā gadā, pedagogs piedāvā kombinētu darbu, kurā skolēnam ir iespēja uzlabot vērtējumu vienā vai vairākos temata nobeiguma pārbaudes darbos. Šajā darbā iegūtā vērtējuma svars ir 70 % pret iepriekš iegūto vērtējumu konkrētajā temata nobeiguma pārbaudes darbā
14. (Dzēsts ar 29.08.2024. rīkojumu Nr. 2- 29/08/2024)
15. (Dzēsts ar 29.08.2024. rīkojumu Nr. 2- 29/08/2024)
    1. (Dzēsts ar 29.08.2024. rīkojumu Nr. 2- 29/08/2024)
16. Fakultatīvie mācību priekšmeti var tikt vērtēti procentos.
17. Vērtējums par izglītojamā mājas darbiem tiek izteikts procentos. Par lielāka apjoma tematiskiem mājas darbiem, starpdisciplināriem projektiem skolotājs var izlikt vērtējumu 10 ballu skalā. Ja izglītojamais nav veicis mājas darbu, skolotājs izliek "nv"; 1.-3.kl. posmā par mājasdarbiem var tikt veikti pozitīvie/negatīvie ieraksti.
18. Skolotājam rakstiskie pārbaudes darbi pēc to veikšanas jānovērtē un vērtējums jāizliek elektroniskajā žurnālā 5 (piecu) darba dienu laikā. Par projektu darbiem, referātiem, pārspriedumiem vērtējums tiek izlikts 10 (desmit) darba dienu laikā. Mutvārdu pārbaudē skolēna vērtējums tiek fiksēts laikā līdz nākamajai stundai, kur izglītojamais tiek arī informēts par vērtējumu.
19. Mājas darbs var tikt ietverts plānotajā pārbaudes darbā kā viens no uzdevumiem.
20. Projekta darba vērtējumu izsaka 10 ballu skalā. „Projekta darba” galīgais vērtējums tiek fiksēts sekmju žurnālā kā mācību priekšmeta “Projekta darbs” gada vērtējums.
21. Par kavētu stundu sekmju žurnālā atzīmē “n”, izņemot gadījumus, kad ar skolas direktora rīkojumu izglītojamais piedalās olimpiādē, sacensībās, skatē, konkursā. Izglītojamā pienākums ir 5 (piecu) dienu laikā pēc atgriešanās skolā apgūt tēmu vai nokārtot plānoto pārbaudes darbu, apmeklējot konsultāciju. Pedagogs veic piezīmi E-klases žurnālā par skolēna prombūtni.

# V APZĪMĒJUMA “NV” (NAV VĒRTĒJUMA) IZMANTOŠANA

1. Izglītojamais iegūst “nv” ikdienas un pārbaudes darbā vai patstāvīgi veiktajos ieskaites darbos, ja:
   1. atsakās mutiski, praktiski vai rakstiski veikt uzdevumu,
   2. atrodas mācību stundā, bet nav iesniedzis darbu;
   3. ir nodevis darbu, kurš nav veikts/ aizpildīts, vai ir veikts/ aizpildīts, bet nav vērtējams (ja darbā ir lasāmi cilvēka cieņu aizskaroši izteikumi; ja tas ir aizpildīts ar zīmuli (izņemot zīmējumus) vai dzēšamo pildspalvu; ja tajā konstatētas nepamatotas atšķirības starp zīmējumu un aprēķinu vai tekstu; ja vairāku izglītojamo darbi veikti vienveidīgi (konstatējot, ka darbs nav veikts patstāvīgi),
   4. darbs veikts nesalasāmā rokrakstā,
   5. iesniegts cita rokrakstā,
   6. konstatēts plaģiāts;
      1. par plaģiātismu summatīvās vērtēšanas darbā vai tā daļā, patstāvīgi veiktajā un iesniegtajā ieskaites darbā, radošajā darbā tiek saņemts „nv”, ko labot ir atļauts tikai pēc pārrunām ar skolas vadību un vecākiem, kā arī tiek veikts negatīvais žurnāla ieraksts “Plaģiātisms”.
2. Ja izglītojamais neatrodas stundā, tādējādi neraksta darbu, tad viņš iegūst “n/nv”.
3. Ierakstam „nv” netiek piešķirta vērtība un neietekmē izglītojamā vērtējumu mācību priekšmetā.
4. Lai iegūtu vērtējumu gadā, izglītojamam jāiegūst vērtējumi visos plānotajos pārbaudes darbos (tēmu noslēgumu darbos).
5. Ierakstam "nv" ir tikai informatīva nozīme, un tās vietā 2 nedēļu laikā jāiegūst vērtējums. Skolotājs var samazināt vērtējumu kritērijā "darbs iesniegts laikā". Ilgstošas slimības (vismaz 2 nedēļas) gadījumā nerakstīta pārbaudes darba vai nobeiguma pārbaudes darba izpildes termiņš tiek pagarināts par 2 nedēļām.
6. Ja neattaisnojošu iemeslu dēļ vērtējums norādītajos termiņos nav iegūts, 4. - 9. klases izglītojamais saņem ierakstu “nv” un viņam tiek noteikts 2 nedēļu semestra pagarinājums.
7. Ja izglītojamais semestrī nav ieguvis vērtējumu visos plānotajos pārbaudes darbos, tad viņam ir jākārto kopsavilkuma darbs, kas ietver galvenos jautājumus no neuzrakstītajiem pārbaudes darbiem.

# VI VĒRTĒJUMA IZLIKŠANA SEMESTRĪ UN GADĀ

1. 1. – 12.klases izglītojamiem tiek izlikti gada vērtējumi mācību gada beigās un vidusskolā kursa vērtējumi, kad beigta kursa apguve.
2. 1. – 12. klašu izglītojamie pirmā semestra beigās saņem sekmju izrakstu, kurā iekļauts 1. semestra starpvērtējums (kas ir diagnosticējošs un neietekmē vērtējumu gadā).
3. Izglītojamiem gada vērtējums var tikt izlikts tikai tad, ja ir nokārtoti visi summatīvie pārbaudes darbi.
4. Skolēna mājas darbu neizpilde nevar ietekmēt gada vērtējumu mācību priekšmetā, bet var tikt ņemta vērā izšķiršanās gadījumā.
5. Ja izglītojamais nav ieguvis vērtējumu plānotajā pārbaudes darbā noteiktajā termiņā, priekšmeta skolotājs drīkst noteikt noslēguma darbam mazāku procentuālo svaru attiecībā pret laikā nokārtotajiem plānotajiem pārbaudes darbiem semestrī.
6. Izliekot gada vērtējumu no vienāda svara vērtējumiem, aritmētiskajam vidējam vērtējumam ir orientējoša nozīme – pedagogs var neizmantot vērtējuma noapaļošanas principu.
7. Izliekot gada vērtējumu no dažāda svara vērtējumiem, iegūstot aiz komata vismaz 0,7, vērtējumu noapaļo ar uzviju.

# VII MĀCĪBU SASNIEGUMU ATSPOGUĻOŠANA UN SADARBĪBA AR VECĀKIEM

1. Skolotāju un vecāku sadarbību izglītojamo mācību sasniegumu pilnveidē nodrošina šādas saziņas formas:
   1. elektroniskais sekmju žurnāls [E-klase](http://www.e-klase.lv/);
   2. individuālās tikšanās ar vecākiem;
   3. sekmju izraksti (katra mēneša beigās);
   4. individuālas konsultācijas ar klases audzinātāju, priekšmetu skolotājiem, skolas administrāciju vecāku informatīvajās dienās (katra mēneša pēdējā trešdienā, ja tā ir brīvlaikā, tad mēneša trešajā trešdienā) vai citā laikā, iepriekš vienojoties;
   5. vecāku sapulces;
   6. vecāku dienas.
2. Pēc vajadzības klašu vecāku sapulcēs vecāki tiek iepazīstināti ar Valsts pamatizglītības un Valsts vispārējās izglītības standartu un mācību priekšmetu standartiem un programmām, kā arī ar Izglītības un zinātnes ministrijas noteikto pārbaudes darbu prasībām.
3. Pedagogi regulāri informē vecākus par izglītojamo mācību sasniegumiem e-klasē. Klašu audzinātāji 1 reizi mēnesī E-klasē pārliecinās par vecāku informētību. Katra mēneša beigās klašu audzinātāji apkopo izglītojamo saņemtos vērtējumus sekmju izrakstā, par kura pieejamību elektroniskā formātā nosūta ziņu izglītojamo vecākiem un/vai citai atbildīgai personai e-klases e-pastā. Sekmju izraksti vsr tikt izsniegti arī pēc vecāku pieprasījuma. Pamatojoties uz Civillikuma 177. pantu, vecāku pienākums ir pastāvīgi iepazīties un rūpēties par izglītojamā izglītošanu un audzināšanu.
4. Ja izglītojamā sekmes ir nepietiekamas, trīs nedēļas pirms semestra beigām klases audzinātājs rakstiski informē par to izglītojamā vecākus. Viens no vecākiem ar savu parakstu apliecina, ka ir iepazinies ar informāciju. Apliecinājums tiek iesniegt Skolas direktorei.
5. Izglītojamo mācību sasniegumu vērtējumi, liecības un kavēto stundu apkopojumi tiek fiksēti un gatavoti skolvadības sistēmas E-klase elektroniskajā žurnālā.
6. Vērtēšanas kārtība tiek saskaņota pedagoģiskās padomes sēdē un ir saistoša visiem Skolas pedagoģiskajiem darbiniekiem.

# VIII SKOLĒNU POZITĪVA MĀCĪBU REZULTĀTU MOTIVĒŠANAS PASĀKUMI

1. 4.-12.klašu skolēni mācību gada beigās par augstiem sasniegumiem mācībās tiek apbalvoti ar īpašas krāsas liecībām, lai motivētu izglītojamos paaugstināt mācību sasniegumus, veicinātu intelektuālo spēju attīstību un centienus kvalitatīvas izglītības iegūšanai:
   1. Zelta liecība - ja gadā vērtējumi ir „9” un „10” balles,
   2. Sudraba liecība - ja gadā vērtējumi ir „7”, „8”, „9”, „10” balles,
   3. 9. un 12.klašu skolēni, kuru mācību sasniegumi atbilst 70.1. vai 70.2. punktā noteiktajiem kritērijiem, attiecīgi tiek apbalvoti ar Zelta vai Sudraba atzinības rakstu,
   4. 1. - 3. klašu skolēni mācību gada beigās saņem diplomus par labiem sasniegumiem mācībās.

# IX NOSLĒGUMA JAUTĀJUMI

1. Skolas izglītojamo mācību sasniegumu vērtēšanas noteikumi stājas spēkā 2023.gada 1.septembrī.
2. Grozījumus un papildinājumus Vērtēšanas kārtībā veic Skolas direktore pēc:
   1. normatīvajos aktos noteiktajām izmaiņām vērtēšanas sistēmā;
   2. Skolas pedagoģiskās un metodiskās padomes priekšlikuma.
3. Ierosinājumus grozījumiem var iesniegt visas izglītības procesā un tās rezultātos ieinteresētās personas: izglītojamie, pedagogi, vecāki. Visus iesniegumus izskata Skolas pedagoģiskajā padomē. Ierosinājumi iesniedzami rakstiski, pamatojot visu izmaiņu nepieciešamību.
4. Ar vērtēšanas kārtību izglītojamos un viņu vecākus iepazīstina klašu audzinātāji, mācību priekšmetu pedagogi un/vai Skolas administrācija.
5. Atzīt par spēku zaudējušiem Privātās vidusskolas “Patnis” 2024.gada 4. janvāra iekšējos noteikumus „Izglītojamo mācību sasniegumu vērtēšanas kārtība” no 2024.gada 1.septembra.

*Grozījumi veikti 29.08.2024.*

Direktore Kristīne Balode

SASKAŅOTS

Privātās vidusskolas „Patnis”

pedagoģiskās padomes sēdē

2024. gada 29.augustā.

APSTIPRINĀTS

ar Privātās vidusskolas „Patnis”

direktores 2024. gada 29.augusta

rīkojumu Nr. 2 - 29/08/2024